
Osnovni sud u Bijeljini, sudija Semir Mehanović, u izvršnom postupku tražioca izvršenja Pekić Dragutina sin Cvijetina iz Tobuta, Tobut br. 3 opština Lopare, zastupan po Medan Veri i Medan Ani advokatima iz Bijeljine, protiv izvršenika Radovanović Živana sina Jovana iz Tobuta, radi naplate novčanog potraživanja, vrijednost predmeta spora 6.871,62 KM,  van ročišta donio je dana 03.09.2026.godine, sljedeći:

ZAKLJUČAK
o prvoj prodaji nepokretnosti
1. Određuje se prva prodaja putem usmenog javnog nadmetanja nekretnina označenih kao: k.č. broj 667/1 „Pod Vodom“, šuma 6. klase, površine 7.000 m² i k.č. broj 668 „Osjelina“, njiva 3. klase površine 4.333 m², njiva 5. klase površine 4.333 m² i njiva 6. klase površine 4.334 m², sve upisane u Posjedovni list broj 813 k.o. Tobut, na kojim nekretninama je izvršenik Radovanović Živan upisan kao suposjednik sa dijelom od 1/4, a kojim nekretninama odgovaraju nekretnine upisane u zemljišnoknjižnoj evidenciji sa istim oznakama u z.k. ulošku broj 104 k.o. Tobut, na kojim nekretninama je izvršenik upisan kao suvlasnik sa dijelom od 5/32.

2. Prvo ročište za prodaju nekretnina putem usmenog javnog nadmetanja održaće se dana 16.10.2026. godine u 11:00 časova, u zgradi Osnovnog suda u Bijeljini – Odjeljenje u Loparama, soba broj 4. 

Na ročište se pozivaju tražilac izvršenja, izvršenik i zainteresovana lica kao potencijalni kupci.

3. Na osnovu nalaza i mišljenja vještaka poljoprivredne struke Milorada Stjepanovića od 25.05.2026. godine i nalaza i mišljenja vještaka šumarske struke Zdenka Kojića od 04.06.2026. godine utvrđuje se vrijednost nekretnina koje su predmet prodaje, i to: 

· k.č. broj 667/1 „Pod Vodom“, šuma 6. klase, površine 7.000 m² – vrijednost zemljišta iznosi 10.500,00 KM, dok vrijednost šume koja se nalazi na ovoj nekretnini iznosi 8.133,80 KM, tako da ukupna procijenjena vrijednost ove nekretnine iznosi 18.633,80 KM, a vrijednost dijela izvršenika od 1/4 iznosi 4.658,45 KM; 
· k.č. broj 668 „Osjelina“, njiva 3. klase površine 4.333 m², njiva 5. klase površine 4.333 m² i njiva 6. klase površine 4.334 m² – ukupna procijenjena vrijednost ove nekretnine iznosi 24.699,90 KM, a vrijednost dijela izvršenika od 1/4 iznosi 6.174,98 KM.

Ukupna procijenjena vrijednost dijela izvršenika od 1/4 na navedenim nekretninama iznosi 10.833,43 KM.


4. Nekretnine iz tačke 1. ovog zaključka izložiće se prodaji pojedinačno, prema vrijednostima utvrđenim u tački 3. ovog zaključka. 
Na prvom ročištu za javno nadmetanje nekretnine se ne mogu prodati ispod jedne polovine njihove utvrđene vrijednosti, a početne ponude u iznosu manjem od jedne polovine utvrđene vrijednosti neće se razmatrati.
Slijedom navedenog:
- k.č. broj 667/1 ne može se na prvom ročištu prodati za iznos niži od 2.329,23 KM; 
- k.č. broj 668 ne može se na prvom ročištu prodati za iznos niži od 3.087,49 KM. 

5. U javnom nadmetanju kao kupci mogu učestvovati samo lica koja su prethodno položila obezbjeđenje u visini jedne desetine utvrđene vrijednosti nekretnine za koju učestvuju u nadmetanju, i to: 
· za k.č. broj 667/1 iznos od 465,85 KM; 
· za k.č. broj 668 iznos od 617,50 KM. 

Lice koje namjerava učestvovati u nadmetanju za obje nekretnine dužno je položiti obezbjeđenje za obje nekretnine.
Obezbjeđenje se polaže prije početka javnog nadmetanja na depozitni račun suda, Depozitni račun osnovnih sudova: žiro račun broj 562-099-8130145898 kod NLB banke a.d. Banja Luka, vrsta prihoda 223 171, opština 005, budžetska organizacija 10670001 s pozivom na broj predmeta  0046392025,a dokaz o uplati ponuđač je dužan predočiti sudu prije početka nadmetanja.

Obezbjeđenje nisu dužni dati tražilac izvršenja na čiji je prijedlog određeno izvršenje i nosioci prava upisanih u zemljišnoj knjizi koja prestaju prodajom nepokretnosti, ako njihova potraživanja dostižu iznos obezbjeđenja i ako bi se, s obzirom na njihov prvenstveni red i utvrđenu vrijednost nepokretnosti, taj iznos mogao namiriti iz kupovne cijene.
Ponudiocima čija ponuda nije prihvaćena, osim trojici najboljih ponuđača, položeno obezbjeđenje vratiće se odmah nakon zaključenja javnog nadmetanja.

6. Kupac ne može biti sudija ili drugo lice koje službeno učestvuje u postupku prodaje, njihov supružnik i sa njima povezana lica određena članom 88. Zakona o izvršnom postupku, izvršenik i njegov supružnik ako nije suvlasnik, kao ni lice koje prema zakonu ne može steći nepokretnost koja je predmet izvršenja. 

7. Javno nadmetanje počinje objavljivanjem početne cijene. Ako najmanje jedan učesnik prihvati objavljenu cijenu, objavljuje se sljedeća cijena koja mora biti viša najmanje za 5% od prethodne cijene, a ovaj postupak se ponavlja sve dok posljednja ponuđena cijena ostane neprihvaćena. 
Nadmetanje se zaključuje nakon proteka deset minuta neposredno nakon stavljanja najpovoljnije ponude.
Ročište za javno nadmetanje održaće se ako su ispunjene zakonom propisane pretpostavke. Ako na prvom ročištu učestvuje samo jedan ponuđač, sud će, na prijedlog lica koje ima pravo prvenstvenog namirenja, odgoditi ročište ako ocijeni da bi učestvovanje više ponuđača moglo dovesti do postizanja veće prodajne cijene. Odgađanje se po ovom osnovu može tražiti samo jednom.

8. Najpovoljniji ponuđač dužan je položiti ukupnu prodajnu cijenu, umanjenu za položeno obezbjeđenje, na depozitni račun suda u roku od 30 dana od dana objavljivanja zaključka iz člana 90 stav 6 Zakona o izvršnom postupku na oglasnoj tabli suda. 
Ako najpovoljniji ponuđač ne položi prodajnu cijenu u ostavljenom roku, sud će prodaju tom ponuđaču proglasiti nevaljanom i zaključkom odrediti da drugi po redu ponuđač položi prodajnu cijenu u roku koji ne može biti duži od 30 dana od dana prijema tog zaključka, a ukoliko ni drugi ponuđač ne položi cijenu, na isti način će se pozvati treći ponuđač.
Ako ni jedan od tri najpovoljnija ponuđača ne položi prodajnu cijenu u ostavljenom roku, sud će postupiti u skladu sa članom 92 Zakona o izvršnom postupku.
Ako je tražilac izvršenja kupac, a ne postoje druga lica čija se potraživanja namiruju iz prodajne cijene prije njega, nije dužan položiti prodajnu cijenu do visine svog potraživanja.

9. Zainteresovana lica mogu prije održavanja ročišta za javno nadmetanje razgledati nekretnine koje su predmet prodaje. 
Ako izvršenik ili drugo lice sprečava ili ometa razgledanje nekretnina, sud će, na zahtjev zainteresovanog lica podnesen blagovremeno prije održavanja ročišta, preduzeti potrebne mjere radi omogućavanja razgledanja.

10. Kupac preuzima stvarne služnosti, stvarne terete i druga prava koja ne prestaju prodajom nepokretnosti u skladu sa Zakonom o izvršnom postupku. 
Poreze i takse u vezi sa prodajom i sticanjem prava na predmetnim nekretninama snosi kupac.

11. Nakon što kupac položi prodajnu cijenu, sud će donijeti rješenje o dosudi nepokretnosti kupcu i odrediti da se nakon pravosnažnosti tog rješenja u zemljišnoj knjizi izvrši upis promjene prava na nepokretnosti i brisanje prava i tereta koji prestaju prodajom, u skladu sa članom 93 Zakona o izvršnom postupku. 

12. Ovaj zaključak objaviće se na oglasnoj tabli suda, a od dana njegovog objavljivanja do dana održavanja ročišta za prodaju mora proteći najmanje 30 dana. 

Stranke mogu o svom trošku objaviti zaključak o prodaji u sredstvima javnog informisanja, odnosno o zaključku obavijestiti lica koja se bave posredovanjem u prodaji nepokretnosti.



PRAVNA POUKA:
Protiv ovog zaključka nije dozvoljen pravni lijek.				 Sudija
				                                                                                    
											     Semir Mehanović
                                                                                                                                           


